REGOLAMENT TAL-KUMMISSJONI (KE) Nru 1012/2009
tas-26 ta’ Ottubru 2009
li jiffissa, għas-sena tal-kontabilità tal-2010 tal-FAEG, ir-rati tal-imgħax li għandhom jintużaw sabiex jiġu kkalkulati l-ispejjeż għall-finanzjament tal-miżuri ta’ intervent, li jikkonsistu fix-xiri, il-ħżin u r-rimi tal-ħażniet
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni [titlu mhux uffiċjali] (1), u b’mod partikolari l-Artikolu 3(3) tiegħu,
Billi:
(1)
L-Artikolu 4(1)(a) tar-Regolament tal-Kummissjoni (KE) Nru 884/2006 tal-21 ta’ Ġunju 2006 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1290/2005 f’dak li għandu x’jaqsam mal-finanzjament mill-Fond Agrikolu Ewropea ta’ Garanzija (l-FAEG) ta’ miżuri ta’ intervent fil-forma ta’ ħżin pubbliku u l-kontabilità tal-operazzjonijiet ta’ ħżin pubbliku min-naħa tal-aġenziji tal-ħlas tal-Istati Membri [titlu mhux uffiċjali] (2), jistipula li l-infiq marbut mal-ispejjeż finanzjarji li jġarrbu l-Istati Membri biex isibu l-fondi għax-xiri tal-prodotti għandhom jiġu deċiżi skont il-metodi stabbiliti fl-Anness IV għal dak ir-Regolament, abbażi ta’ rata tal-imgħax li hija l-istess fil-Komunità kollha.
(2)
Ir-rata tal-imgħax li hija l-istess fil-Komunità kollha tikkorrispondi għall-medja tar-rati tal-Euribor fuq perjodu ta’ tliet xhur u ta’ tnax-il xahar, irreġistrati matul is-sitt xhur ta’ qabel in-notifika mill-Istati Membri li dwarha hemm dispożizzjoni fil-punt I.1 tal-Anness IV għar-Regolament (KE) Nru 884/2006. Dawn ir-rati għandu jkollhom valur ta’ terz u ta’ żewġ terzi rispettivament. Din ir-rata għandha tiġi ffissata fil-bidu ta’ kull sena tal-kontabilità tal-Fond Agrikolu Ewropew ta’ Garanzija (l-FAEG).
(3)
Madankollu, jekk ir-rata tal-imgħax innotifikata minn Stat Membru tkun inqas mir-rata tal-imgħax uniformi ffissata għall-Komunità, għandha tiġi ffissata rata tal-imgħax speċifika għal dak l-Istat Membru, skont it-tieni subparagrafu tal-punt I.2 tal-Anness IV għar-Regolament (KE) Nru 884/2006.
(4)
Barra minn hekk, b’konformità mat-tielet subparagrafu tal-punt I.2 tal-Anness IV għar-Regolament (KE) Nru 884/2006, jekk Stat Membru ma jibgħat l-ebda notifika, fil-forma u sad-data tal-iskadenza msemmijin fl-ewwel subparagrafu tal-punt I.2 tal-imsemmi Anness IV, ir-rata tal-imgħax imġarrba minn dak l-Istat Membru se titqies bħala 0 %. Jekk Stat Membru jiddikjara li ma ġarrab l-ebda spiża tal-imgħax minħabba li ma kellux prodotti agrikoli maħżunin fl-imħażen pubbliċi matul il-perjodu ta’ referenza, għalih tapplika r-rata uniformi tal-imgħax iffissata mill-Kummissjoni. Id-Danimarka, il-Latvja, il-Lussemburgu, Malta, il-Portugall, u r-Rumanija ddikjaraw li huma ma ġarrbu l-ebda spiża tal-imgħax minħabba li ma kellhomx prodotti agrikoli maħżunin fl-imħażen pubbliċi matul il-perjodu ta’ referenza.
(5)
Fid-dawl tan-notifiki tal-Istati Membri lill-Kummissjoni, ir-rati tal-imgħax applikabbli għas-sena tal-kontabilità tal-2010 tal-FAEG għandhom jiġu ffissati billi jitqiesu dawn id-diversi fatturi.
(6)
Il-miżuri stipulati f’dan ir-Regolament huma skont l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Għall-infiq marbut mal-ispejjeż finanzjarji li jġarrbu l-Istati Membri biex isibu l-fondi għax-xiri tal-prodotti ta’ intervent, li għandhom jitħallsu mis-sena tal-kontabilità tal-2010 tal-Fond Agrikolu Ewropew ta’ Garanzija (l-FAEG), ir-rati tal-imgħax li dwarhom hemm dispożizzjoni fl-Anness IV għar-Regolament (KE) Nru 884/2006 skont l-Artikolu 4(1)(a) ta’ dak ir-Regolament għandhom ikunu ta’:
(a)
0,0 % għar-rata tal-imgħax speċifika applikabbli għal Ċipru u l-Estonja;
(b)
0,5 % għar-rata tal-imgħax speċifika applikabbli għall-Ġermanja u l-Finlandja;
(c)
0,6 % għar-rata tal-imgħax speċifika applikabbli għall-Irlanda, l-Italja u l-Iżvezja;
(d)
1,0 % għar-rata tal-imgħax speċifika applikabbli għall-Awstrija;
(e)
1,1 % għar-rata tal-imgħax speċifika applikabbli għall-Belġju;
(f)
1,5 % għar-rata tal-imgħax uniformi għall-Komunità applikabbli fl-Istati Membri l-oħra.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu japplika mill-1 ta’ Ottubru 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta’ Ottubru 2009.